ธปท.ชี้ยังไม่มีนโยบายอนุญาตเปิดแบงก์ใหม่
ธปท.แจงยังไม่มีนโยบายอนุญาตเปิดแบงก์ใหม่ ส่วนกรณีจะให้มีแบงกิ้ง เอเจ้นท์ เตรียมชี้แจงรายละเอียดจันทร์นี้
18 ก.พ. 2561

ธปท.แจงยังไม่มีนโยบายอนุญาตเปิดแบงก์ใหม่ ส่วนกรณีจะให้มีแบงกิ้ง เอเจ้นท์ เตรียมชี้แจงรายละเอียดจันทร์นี้นางฤชุกร สิริโยธิน รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า ตามที่มีความเข้าใจคลาดเคลื่อนเกี่ยวกับเรื่องตัวแทนการให้บริการทางการเงินของธนาคารพาณิชย์ (banking agent) นั้น ธปท. ขอชี้แจงว่าไม่ได้เป็นการอนุญาตให้เอกชนมาขอใบอนุญาตทำธุรกิจธนาคารพาณิชย์ใหม่ ปัจจุบัน ธปท. ยังไม่มีนโยบายให้ใบอนุญาตประกอบธุรกิจธนาคารพาณิชย์แห่งใหม่อย่างไรก็ตาม ธปท.ได้ปรับปรุงกฎเกณฑ์เกี่ยวกับช่องทางการให้บริการของธนาคารพาณิชย์  เพื่อเปิดโอกาสให้ประชาชนได้รับบริการการเงินได้สะดวก และทั่วถึงมากขึ้นกว่าเดิม  ทั้งนี้ banking agent จะมีขอบเขตการให้บริการจำกัด ในกรณีนี้ ธนาคารพาณิชย์ จะเป็นผู้เลือกตัวแทนการให้บริการทางการเงิน (banking agent) โดยเปิดกว้างให้ได้ทั้งนิติบุคคลและบุคคลที่มีคุณสมบัติตามที่ ธปท. กำหนด และ ธนาคารพาณิชย์ จะต้องจัดให้มีระบบควบคุมและบริหารความเสี่ยงสำหรับธุรกรรมที่ทำผ่าน banking agent สำหรับรายละเอียดเพิ่มเติม สายนโยบายสถาบันการเงินจะชี้แจงสื่อในวันจันทร์ที่ 19 ก.พ. 61 เวลา 14.00 น. ณ ห้องแถลงข่าว อาคาร 2 ชั้น 1 ธปท. ต่อไป